גאוגרפיה של העיר ניו יורק

[ממוזער|העיר ניו יורק על חמשת רובעיה. תשומת לב לנהר [הארלם ריבר|הארלם שמהווה גם גבול בין רובע מנהטן לרובע הברונקס, ואשר נשפך לנהר הדסון.]]
**הגאוגרפיה של העיר** ניו יורק מאופיינת במיקומה החופי, במפגש של נהר ההדסון והאוקיינוס האטלנטי, ובנמל המוגן באופן טבעי. הגאוגרפיה של העיר, עם זמינות הקרקע המועטה שלה, היא גורם תורם להפיכת ניו יורק לעיר המרכזית הצפופה ביותר בארצות הברית. סוגיות סביבתיות עוסקות בעיקר בניהול הצפיפות הזו, עובדה שמסבירה גם מדוע ניו יורק היא בין הערים החסכוניות באנרגיה, ומהפחות תלויות רכב בארצות הברית. האקלים של העיר ממוזג.

## גאוגרפיה עירונית כללית
העיר ניו יורק ממוקמת על החוף של צפון מזרח ארצות הברית, בשפך נהר ההדסון, בדרום מזרח מדינת ניו יורק. היא ממוקמת בשפך נמל ניו יורק-ניו ג'רזי, שמרכזו הוא נמל ניו יורק, שמימיו העמוקים, והמפרצים המוגנים, עזרו לעיר להעצים את חשיבותה כעיר מסחר. חלק גדול מהעיר בנוי על שלושת האיים: מנהטן, סטטן איילנד ומערב לונג איילנד, מה שהופך את הקרקע למשאב תחת לחץ אורבני, ומעודד צפיפות אוכלוסין גבוהה. נהר ההדסון זורם מעמק ההדסון שמִצפוֹנהּ אל מפרץ ניו יורק, והופך לשפך גאות ושפל המפריד בין הברונקס ומנהטן לצפון ניו ג'רזי. נהר הארלם, מצר גאות ושפל נוסף, בין נהרות האיסט וההדסון, מפריד בין מנהטן לברונקס ששייך לפנים היבשת. אדמת העיר השתנתה במידה ניכרת על ידי התערבות אנושית, עם השבחת קרקע משמעותית לאורך קו המים מאז התקופה הקולוניאלית ההולנדית. ההשבחה בולטת ביותר נראית במנהטן התחתית, עם פיתוחים מודרניים כמו באטרי פארק והדסון ריבר פארק . חלק גדול מהשוֹנוּיוֹת הטבעיות בטופוגרפיה התאזנו, במיוחד במנהטן. ה"ווסט-סייד" של מנהטן שומר על גבעתיות מסוימת, במיוחד במנהטן עילית, בעוד שהאיסט סַייד שוּטַח במידה ניכרת. שטחה היבשתי של העיר מוערך בכ-789.4 קמ"ר. הנקודה הטבעית הגבוהה ביותר בעיר היא טודט היל  שבסטטן איילנד, אשר בגובה של 124.9 מטר מעל פני הים, היא הגבעה הגבוהה ביותר בחוף המזרחי שמדרום למדינת מיין. פסגת הרכס מכוסַה ברוּבַּה ביערות, כחלק מהרצועה הירוקה סטטן איילנד.

## המרכז הגאוגרפי
קישוּט עגול שהוטבע בצומת שדרות קווינס עם רחוב 85, בשכונת וודסייד שבקווינס , מכריז שזה המרכז הגאוגרפי של העיר ניו יורק, ובנוסף לעיגול המעוטר, הוא מוגן בחצי סהר של בטון צבעוני . במוסדות הרלוונטיים בעירייה טוענים שאין זה כך, שאינם יודעים מי בזמנו הציב את הקישוט הזה, ושהמרכז הגאוגרפי הוא בכלל בשכונת בושוויק שבברוקלין . מאידך, המרחקים הרשמיים מכל מקום ברחבי ארצות הברית, לניו יורק, מחושבים לפי המרחק מקולומבוס סירקל שבמנהטן. המכון הגאולוגי של ארצות הברית קבע במסמך רשמי, שאין הגדרה מקובלת למרכז גאוגרפי, ואין שיטה מספקת לחלוטין לקביעתו. בשל כך, עשויים להיות כמה מרכזים גאוגרפיים של מדינה או עיר. המונח "מרכז גאוגרפי של אזור", יכול להיות מוגדר כמרכז הכובד של פני השטח, או אותה נקודה שבה פני השטח המדובר היו מתאזנים אילו היה מישור בעל עובי אחיד. המקרה הזה של ניו יורק, יכול להוות מעין דוגמה לשאלה אפשרית, האם יש חשיבות של ממש למרכז גאוגרפי של מקום או אזור מסוימים, מלבד ציון העובדה הזו לצרכים תיירותיים, חברתיים וכיוצא באלה.

## גאולוגיה
[ממוזער|דוגמה של [צפחה|צפחת מנהטן (Manhattan Schist), סלע התשתית שקיים בחלק גדול של מנהטן, ושבו נטועים יסודות רוב גורדי השחקים של הרובע.]]
ברוקלין וקווינס, הממוקמות בלונג איילנד, הן חלק ממישור החוף המזרחי, כאשר לונג איילנד עצמו הוא מורנה מסיבית, שנוצרה בשוליים הדרומיים של מעטפת הקרח לורנטייד , במהלך עידן הקרח האחרון; הברונקס ומנהטן שוכנות בקצה המזרחי של אגן ניוארק  - גוש של קרום כדור הארץ ששקע כלפי מטה במהלך התפצלותה של יבשת העל פנגיאה בתקופת הטריאס. סיל הפליסיידס על חוף ניו ג'רזי של נהר ההדסון, חושף סלע עתיק שהותַך פעם, ומילא את האגן. סלע התשתית שקיים בחלק גדול של מנהטן הוא ציפחה הידועה בשם "מנהטן שיסט". זהו סלע מטמורפי חזק וקומפיטנטי , שנוצר כאשר פנגיאה נוצרה. הוא מתאים היטב לעיגון היסודות של גורדי השחקים בעיר. בסנטרל פארק קיימים מחשופים גדולים של הסלע הזה.

בסתיו 2023 התפרסם מחקר של סוכנות החלל האמריקנית  נאס"א, שהצביע על כך שחלקים ממטרופולין העיר ניו יורק שוקעים וחלקים אחרים עולים. מדובר בשילוב נסיבות פיזיות טבעיות, ונסיבות שהן מעשה ידי אדם. הסיבה הטבעית העיקרית היא, שהשקיעה היא תופעת לוואי טבעית של הגבהה של חלקים גדולים של העיר דהיום, בעת שאזור ניו אינגלנד וקנדה, היה שרוי עד לפני כ-18 אלף שנים תחת מעטה הקרח העבה של לורנטייד (ראו לעיל). מעטה זה הכביד במשקלו על קרום כדור הארץ מצפון, גרם שם לשקיעה, ומאידך לעלייה באזור של העיר דהיום. השקיעה של היום היא תופעה של חזרה לשיווי משקל איזוסטטי. הנסיבות מעשה ידי אדם, הוא המשקל העצום של גורדי השחקים בעיר, יותר מ-760 מיליון טון, שפועל על קרום כדור הארץ, בדומה לתהליך שהופעל על ידי שכבת הקרח של עידן הקרח האחרון. מדובר בשקיעה ממוצעת של שטח המטרופולין בכ-1.6 מילימטרים בשנה - בערך אותה כמות של צמיחת ציפורן בחודש. להמשך התהליך משמעויות נרחבות בכל הקשור להתגברות סכנת השיטפונות בעיר.

הרמה הסייסמית של העיר ניו יורק וסביבתה היא נמוכה יחסית.

## רובעי העיר

העיר ניו יורק מורכבת מחמישה רבעים. ברחבי הרבעים יש מאות שכונות נפרדות, עם היסטוריה ואופי הניתנים להגדרה משלהן. אם הרבעים היו כל אחד עיר עצמאית, ארבעה מהרבעים (ברוקלין, קווינס, מנהטן והברונקס) היו בין עשר הערים המאוכלסות ביותר בארצות הברית. היקפי האוכלוסייה המופיעים בפרק זה נכונים לסקר שפורסם ביולי 2022
* **רובע הברונקס** - (אוכלוסייה 1,379,946) הוא הרובע הצפוני ביותר של ניו יורק. זהו מקום הולדתה של תרבות הראפ וההיפ הופ. מתחם הדיור הגדול ביותר בבעלות שיתופית בארצות הברית ה-Co-op City  נמצא ברובע הזה. מלבד חלק קטן של מנהטן הידוע בשם מארבל הילס , הברונקס הוא החלק היחיד של העיר שהוא חלק מהיבשת של צפון אמריקה.
* ממוזער|צילום של מנהטן התיכונה (Midtown) (המבט ממערב מעבר לנהר הדסון), שהוא אזור העסקים המרכזי הגדול בעולם.**ברוקלין** - (אוכלוסייה 2,590,516) הוא הרובע המאוכלס ביותר בעיר, והיה עיר עצמאית עד 1898. ברוקלין ידועה בגיוון התרבותי שלה, סצנת אמנות עצמאית, שכונות מובחנות ומורשת אדריכלית ייחודית. הרובע כולל גם חוף ים ארוך ואתר קוני איילנד, המפורסם כאחד ממגרשי השעשועים המוקדמים במדינה.
* **מנהטן** - (אוכלוסייה 1,596,273) הוא הרובע הצפוף ביותר, ובו נמצאים רוב גורדי השחקים של העיר. הרובע מכיל את מרכזי העסקים העיקריים של העיר, שהם הגדולים בעולם. ואטרקציות תרבותיות רבות. מנהטן מחולקת לאזורי העיר התחתית (Downtown), התיכונה (Midtown) והעילית (Uptown).
* **קווינס** - (אוכלוסייה 2,278,029) הוא גאוגרפית הרובע הגדול ביותר, והמחוז המגוון ביותר מבחינה אתנית בארצות הברית. הרובע משמש בעיקר למגורי מעמד ביניים, עם מובלעות של הכנסה ועושר מעל הממוצע. קווינס הוא האתר של סיטי פילד, הבית של ה-ניו יורק מטס, ומארח מדי שנה את אליפות ארצות הברית הפתוחה בטניס במרכז הטניס הלאומי בילי ג'ין קינג בפארק פלאשינג מדוז. שניים מתוך שלושת נמלי התעופה הבינלאומיים של ניו יורק ממוקמים שם: נמל התעופה JFK ונמל התעופה לה-גוארדיה
* .**סטטן איילנד** - (אוכלוסייה 491,133) הוא הפרברי ביותר באופיו מבין חמשת הרבעים. הוא מחובר לברוקלין על ידי גשר וראזאנו נרוז, ולמנהטן באמצעות המעבורת החינמית של סטטן איילנד. עד שנת 2001 הייתה ממוקמת ברובע מזבלת פרש קילז המזבלה הגדולה בעולם עד אז. כעת היא בתהליך שיקום לפארק פרש קילז, אחד הפארקים העירוניים הגדולים בארצות הברית.
* **סכ"ה אוכלוסיית ניו יורק** - 8,335,897

## קישורים חיצוניים

## ביאורים

## הערות שוליים

*